ยูโอบีมั่นใจจีนสดใสส่งสไตรค์ไชน่าซื้อหุ้น
บลจ.ยูโอบี มองโอกาสลงทุนหุ้นจีน ออกกองทุน “ซุปเปอร์ สไตรค์ ไชน่า 3” ขายวันที่ 30 พ.ค.-6 มิ.ย.55 ตั้งเป้า 7% ภายใน 1 ปี
29 พ.ค. 2555

บลจ.ยูโอบี มองโอกาสลงทุนหุ้นจีน ออกกองทุน “ซุปเปอร์ สไตรค์ ไชน่า 3” ขายวันที่ 30 พ.ค.-6 มิ.ย.55 ตั้งเป้า 7% ภายใน 1 ปี
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย)  เปิดเผยว่าว่า บลจ.ยูโอบี มองว่าขณะนี้น่าจะเป็นโอกาสที่จะเข้าลงทุนในดัชนีหุ้นจีน H-Share ได้ หลังจากราคาปรับตัวลงในช่วงหลายปีที่ผ่านมา โดยมองว่ามีโอกาสเติบโตและมีแนวโน้มที่มีผลการดำเนินการที่ดีในอนาคต จึงออกกองทุนเปิด ยูโอบี ซุปเปอร์ สไตรค์ ไชน่า 3 (UOBSSCH3) เสนอขายครั้งแรกและครั้งเดียวในวันที่ 30 พ.ค.-26 มิ.ย.2555 ลงทุนขั้น 10,000 บาท
กองทุนเน้นการลงทุนในหน่วยลงทุนของกองทุน Hang Seng H-Share Index ETF ซึ่งเป็น ETF จดทะเบียนในตลาดหลักทรัพย์ฮ่องกง (The Stock Exchange of Hong Kong) ตั้งเป้าโอกาสรับอัตราผลตอบแทน 7% ภายใน 1 ปี 
ปัจจุบันตลาดหุ้นจีนจึงถือเป็นตลาดที่สำนักวิจัยชั้นนำทั่วโลกให้น้ำหนักการลงทุนมากที่สุดในกลุ่มประเทศเศรษฐกิจเกิดใหม่ ส่วนดัชนี Hang Seng H-Share ที่กองทุนจะเข้าลงทุน ปัจจุบันถือว่ายังอยู่ในระดับที่น่าสนใจ มีโอกาสการเติบโตสูง ยังอยู่ในระดับที่ต่ำกว่าระดับสูงสุดในปี 2554 ประมาณ 31% และต่ำกว่าระดับสูงสุดในปี 2550 ประมาณ 50% ส่วนแนวโน้มการเติบโตของกำไรของบริษัทจีน (H-Share) ในปี 2555 ยังเติบโตได้ดีที่ระดับ 13%